1.  ปัจจัยความเสี่ยง

1.1 ความเสี่ยงจากความผันผวนของตลาดหลักทรัพย์

ผลการดำเนินงานของธุรกิจหลักทรัพย์ขึ้นอยู่กับหลายปัจจัย รวมถึงเศรษฐกิจมหภาค
สภาวะของตลาดการเงินและความเชื่อมั่นของนักลงทุน
ซึ่งหากเกิดความผันผวนของเศรษฐกิจและตลาดทุน
จะส่งผลกระทบต่อมูลค่าการซื้อขายหลักทรัพย์และรายได้ค่านายหน้าการซื้อขายหลักทรัพย์ซึ่งเป็นรายได้หลักของบริษัทฯ
โดยบริษัทฯ มีรายได้ค่านายหน้าซื้อขายหลักทรัพย์จำนวน 324.8 ล้านบาท ในปี 2548 และ 176.2
ล้านบาท ในปี 2549 คิดเป็นร้อยละ 82.8 และร้อยละ 71.8 ของรายได้รวมในปี 2548 และ
2549

อย่างไรก็ตาม บริษัทฯ ได้มีนโยบายในการลดความเสี่ยงดังกล่าว โดยบริษัทฯ
มีการควบคุมต้นทุนการดำเนินงานของบริษัทฯ ให้อยู่ในระดับที่เหมาะสม
และสามารถแข่งขันกับบริษัทหลักทรัพย์อื่นได้ นอกจากนี้ บริษัทฯ
ยังมีความหลากหลายในการให้บริการ ได้แก่
ธุรกิจวาณิชธนกิจในการเป็นที่ปรึกษาทางการเงินเพื่อการดำเนินการทางการเงินประเภทต่างๆ เช่น
การออกและเสนอขายหลักทรัพย์ การควบรวมกิจการ การเข้าครอบงำกิจการ
การปรับปรุงโครงสร้างทางการเงิน การศึกษาความเป็นไปได้ของโครงการ
การประเมินมูลค่ากิจการ เป็นต้น รวมทั้งบริษัทฯ
ยังให้บริการเป็นตัวแทนซื้อขายตราสารหนี้ของศูนย์ซื้อขายตราสารหนี้ไทย
เป็นตัวแทนซื้อ/ขายคืนหน่วยลงทุน (Selling Agent Service)
และเป็นตัวแทนซื้อขายสัญญาซื้อขายล่วงหน้าอีกด้วย ดังนั้นหากเกิดภาวะซบเซาของตลาดหลักทรัพย์
บริษัทฯ ก็ยังสามารถให้บริการดังกล่าวในการสร้างรายได้ให้แก่บริษัทฯ อีกทางหนึ่ง

1.2 ความเสี่ยงจากการแข่งขันในธุรกิจหลักทรัพย์

ธุรกิจหลักทรัพย์เป็นธุรกิจที่มีการแข่งขันภายในอุตสาหกรรมค่อนข้างสูง
เนื่องจากมีลักษณะการให้บริการที่เหมือนกัน
โดยเฉพาะการให้บริการในด้านการเป็นตัวแทนนายหน้าซื้อขายหลักทรัพย์ซึ่งมีจำนวนผู้ให้บริการที่เปิดดำเนินงานสูงถึง
39 ราย อย่างไรก็ตาม สำนักงาน ก.ล.ต. และตลาดหลักทรัพย์
ได้ปรับโครงสร้างค่าธรรมเนียมการซื้อขายหลักทรัพย์จากการเปิดเสรีมาเป็นอัตราค่าธรรมเนียมขั้นต่ำที่ร้อยละ
0.25 ของจำนวนเงินที่ซื้อขายสำหรับการซื้อขายหลักทรัพย์ทั่วไป และร้อยละ 60
ของอัตราค่าธรรมเนียมการซื้อขายหลักทรัพย์ทั่วไปสำหรับการซื้อขายผ่านระบบอินเตอร์เน็ตในบัญชี
Credit Balance และ Cash Balance มีผลบังคับใช้เป็นเวลา 3 ปี ตั้งแต่วันที่ 1 มกราคม
2550 ถึง 31 ธันวาคม 2552 ทำให้การแข่งขันเพิ่มขึ้นในธุรกิจหลักทรัพย์โดยเฉพาะทางด้านบริการ

เพื่อรองรับผลกระทบจากการแข่งขัน บริษัทฯ ได้เน้นการให้บริการที่มีคุณภาพและสร้างสรรค์
(Premium and Innovative Services) ในด้านต่างๆ เพื่อสร้างความแตกต่างจากคู่แข่ง เช่น
งานวิเคราะห์หลักทรัพย์ที่มีคุณภาพซึ่งครอบคลุมถึง 130 หลักทรัพย์ ด้วยรูปแบบการนำเสนอใหม่ๆ
โดยพิจารณาได้จากการที่บริษัทฯ เป็นบริษัทหลักทรัพย์ที่เริ่มให้บริการได้ไม่นาน
แต่ได้รับความไว้วางใจจากลูกค้าสถาบันเพิ่มขึ้นอย่างต่อเนื่องจึงสามารถสะท้อนได้ถึงการให้บริการที่มีคุณภาพของบริษัทฯ
เนื่องจากการที่ลูกค้าสถาบันจะใช้บริการจากบริษัทหลักทรัพย์ใดต้องพิจารณาจากปัจจัยต่างๆ
ของบริษัทหลักทรัพย์นั้นๆ อย่างละเอียด ไม่ว่าจะเป็น คุณภาพงานวิจัย ความรวดเร็ว
และความถูกต้องในการให้บริการ นอกจากนี้
การเข้าร่วมเป็นผู้จัดจำหน่ายหลักทรัพย์ที่เสนอขายต่อประชาชนทั่วไปเป็นครั้งแรก (IPO)
ส่งผลให้ลูกค้าได้รับหุ้นใหม่ที่เสนอขายอย่างสม่ำเสมอ ทำให้บริษัทฯ
สามารถรักษาและเพิ่มฐานลูกค้าอีกทางหนึ่งด้วย

1.3 ความเสี่ยงจากการพึ่งพิงลูกค้ารายใหญ่หรือน้อยราย

ในปี 2548 และ 2549 มูลค่าการซื้อขายหลักทรัพย์ของลูกค้ารายใหญ่ 10 อันดับแรกของบริษัทฯ
เท่ากับ 34,913.8 ล้านบาท และ 17,913.5 ล้านบาท หรือคิดเป็นสัดส่วนร้อยละ 26.8
และร้อยละ 25.3 ของมูลค่าการซื้อขายหลักทรัพย์รวมของบริษัทฯ ตามลำดับ ดังนั้น หากบริษัทฯ
สูญเสียลูกค้ากลุ่มดังกล่าวไป
อาจส่งผลกระทบต่อรายได้ค่าธรรมเนียมนายหน้าซื้อขายหลักทรัพย์ของบริษัทฯ ได้

บริษัทฯ
ได้ตระหนักถึงผลกระทบดังกล่าวที่อาจจะเกิดขึ้นจึงมีแนวทางในการรองรับความเสี่ยงโดยพยายามขยายฐานลูกค้ารายย่อย
และลูกค้าสถาบันทั้งในและต่างประเทศให้มีจำนวนมากขึ้น
ซึ่งนโยบายดังกล่าวทำให้มีสัดส่วนมูลค่าการซื้อขายหลักทรัพย์ของลูกค้ารายใหญ่ 10
อันดับแรกลดลงต่อเนื่อง และจำนวนลูกค้ารายย่อยที่เปิดบัญชีซื้อขายหลักทรัพย์เพิ่มขึ้นจาก 3,852
บัญชี ณ สิ้นปี 2547 เป็น 4,429 บัญชี ณ สิ้นปี 2548 และ 4,701 บัญชี ณ สิ้นปี 2549 นอกจากนี้
บริษัทฯ ยังพยายามขยายฐานลูกค้าสถาบันใหม่ทั้งในและต่างประเทศอย่างต่อเนื่อง

1.4 ความเสี่ยงจากการจัดจำหน่ายและรับประกันการจำหน่ายหลักทรัพย์

แม้ว่าการจัดจำหน่ายและรับประกันการจำหน่ายหลักทรัพย์สามารถสร้างรายได้ให้แก่บริษัทฯ
และเป็นปัจจัยหนึ่งในการรักษาและขยายฐานลูกค้าของบริษัทฯ แต่บริษัทฯ มีความเสี่ยงหากบริษัทฯ
ในฐานะผู้รับประกันการจำหน่ายไม่สามารถจำหน่ายหลักทรัพย์ได้หมดตามที่รับประกันไว้ บริษัทฯ
จะต้องรับหลักทรัพย์ที่เหลือจากการจำหน่ายเข้าไว้ในพอร์ตการลงทุนของบริษัทฯ อันอาจทำให้บริษัทฯ
ต้องรับรู้ผลขาดทุนหากราคาของหลักทรัพย์ดังกล่าวภายหลังที่เข้าซื้อขายในตลาดหลักทรัพย์แล้วลดลงต่ำกว่าราคาที่รับประกันการจำหน่าย
นอกจากนี้ ยังส่งผลกระทบต่อสภาพคล่องของบริษัทฯ อีกด้วย
ความเสี่ยงที่เกิดขึ้นนี้อาจเป็นผลมาจากปัจจัยต่างๆ เช่น
การกำหนดราคาขายหลักทรัพย์ที่ไม่เหมาะสมกับความต้องการของนักลงทุน
และความไม่แน่นอนในตลาดเงินและตลาดทุน เป็นต้น

เพื่อรองรับความเสี่ยงที่อาจเกิดขึ้น บริษัทฯ
จะทำการวิเคราะห์ถึงราคาที่เหมาะสมของหลักทรัพย์ที่จะจำหน่าย
ตรวจสอบข้อมูลและความน่าสนใจของบริษัทที่เสนอขายหลักทรัพย์อย่างรอบคอบ
พิจารณาถึงความต้องการของลูกค้าในหลักทรัพย์ที่จะจำหน่าย
และสภาวะของตลาดเงินและตลาดหลักทรัพย์ โดยก่อนการรับประกันการจำหน่ายหลักทรัพย์นั้น
คณะกรรมการบริหารของบริษัทฯ จะเป็นผู้ประเมินความเสี่ยงในการอนุมัติการรับประกันการจำหน่าย
ทำให้การดำเนินงานที่ผ่านมาของบริษัทฯ
ไม่เคยประสบกับปัญหาอันสืบเนื่องมาจากความเสี่ยงจากการจัดจำหน่ายและรับประกันการจำหน่ายหลักทรัพย์
นอกจากนี้ บริษัทฯ มีการดำรงเงินกองทุนสภาพคล่องสุทธิ (Net Capital Rule: NCR)
ในอัตราที่สูงเกินกว่าเกณฑ์ที่สำนักงาน ก.ล.ต. ซึ่งกำหนดที่ร้อยละ 7.0 มาโดยตลอด โดย ณ 31
ธันวาคม 2549 บริษัทฯ มีอัตราส่วนเงินกองทุนสภาพคล่องสุทธิร้อยละ 585.86 เพิ่มขึ้นจาก 31
ธันวาคม 2548 ที่มีอัตราส่วนเงินกองทุนสภาพคล่องสุทธิร้อยละ 272.97

1.5 ความเสี่ยงจากการผิดนัดชำระเงินของลูกค้าและหนี้สูญ

ปัจจุบัน บริษัทฯ
มีการกำหนดเกณฑ์หลักในการพิจารณาวงเงินซื้อขายหลักทรัพย์ของลูกค้าโดยการกำหนดวงเงินซื้อขายหลักทรัพย์ไม่เกิน
4 เท่าของยอดคงเหลือในบัญชีเงินฝากธนาคารหรือมูลค่าหลักทรัพย์ที่นำมาฝากไว้กับบริษัทฯ
ประกอบกับบริษัทฯ มีมูลค่าการซื้อขายแบบชำระราคาสุทธิ (“Net Settlement”) ประมาณร้อยละ
24.51 ของมูลค่าการซื้อขายหลักทรัพย์ของบริษัทฯ ซึ่งบริษัทฯ
อาจมีความเสี่ยงสูงหากลูกค้าผิดนัดชำระเงิน
โดยเฉพาะอย่างยิ่งในภาวะที่ตลาดหลักทรัพย์มีความผันผวนสูง

บริษัทฯ ได้ลดความเสี่ยงดังกล่าวโดยคัดเลือกลูกค้าที่มีคุณภาพ มีฐานะทางการเงินที่มั่นคง พร้อมกันนี้
ก็มีการทบทวนวงเงินซื้อขายหลักทรัพย์ให้เหมาะสมกับฐานะการเงินของลูกค้า
และเมื่อลูกค้ามีการผิดนัดชำระราคาซื้อหลักทรัพย์ บริษัทฯ
จะมีขั้นตอนในการดำเนินงานที่เป็นไปอย่างรวดเร็วและมีประสิทธิภาพ นอกจากนี้ โดยทั่วไป
ลูกค้าของบริษัทฯ มีหลักทรัพย์อยู่ในพอร์ตการลงทุนอยู่แล้ว ทำให้บริษัทฯ
สามารถบังคับขายหลักทรัพย์เพื่อการชำระหนี้ของลูกค้าได้
และการที่ตลาดหลักทรัพย์ได้กำหนดให้ลูกค้าวางหลักประกันสำหรับการซื้อขายหลักทรัพย์ในบัญชีเงินสดในอัตราไม่ต่ำกว่าร้อยละ
10 ของวงเงินซื้อขายหลักทรัพย์ซึ่งมีผลบังคับใช้ตั้งแต่วันที่ 1 กรกฎาคม 2547
จะสามารถช่วยลดความเสี่ยงของบริษัทฯ ในด้านดังกล่าวได้เพิ่มขึ้นอีกด้วย นอกจากนี้
ภายหลังที่บริษัทฯ ได้รับเงินจากการเสนอขายหุ้นสามัญเพิ่มทุนในเดือนตุลาคม 2547 ที่ผ่านมา
ทำให้มีการให้กู้ยืมเงินเพื่อซื้อหลักทรัพย์แก่ลูกค้าเพิ่มมากขึ้น
ซึ่งเป็นไปตามความประสงค์ของลูกค้าที่ต้องการความรวดเร็ว ทั้งนี้ บริษัทฯ
ยังคงมีนโยบายหลักที่จะเสนอการให้บริการดังกล่าวผ่านบริษัทหลักทรัพย์ เพื่อธุรกิจหลักทรัพย์
(“TSFC”) ก่อนเป็นอันดับแรก อย่างไรก็ตาม บริษัทฯ
มีหลักเกณฑ์ในการพิจารณาอนุมัติและการควบคุมที่เคร่งครัดและรัดกุม
โดยจะมีการกำหนดอัตรามาร์จิ้นเริ่มต้น (Initial Margin Rate) และ Maintenance
Margin Rate ไว้ไม่ต่ำกว่าอัตราที่สำนักงาน ก.ล.ต. หรือตลาดหลักทรัพย์แห่งประเทศไทย
กำหนด และหากมูลค่าหลักประกันลดลง บริษัทฯ จะดำเนินการเรียกหลักประกันเพิ่มขึ้นหรือบังคับขาย
แล้วแต่กรณี ทั้งนี้ ณ 31 ธันวาคม 2549 บริษัทฯ
มียอดลูกหนี้ธุรกิจหลักทรัพย์และดอกเบี้ยค้างรับรวมเท่ากับ 182.02 ล้านบาท
โดยมีมูลหนี้จัดชั้นต่ำกว่ามาตรฐานจำนวน 0.53 ล้านบาท และมูลหนี้จัดชั้นสงสัยจะสูญจำนวน 9.69
ล้านบาท ซึ่งเป็นสัดส่วนร้อยละ 0.29 และร้อยละ 5.32
ของยอดลูกหนี้ธุรกิจหลักทรัพย์และดอกเบี้ยค้างรับรวม ตามลำดับ โดยบริษัทฯ
ได้ตั้งสำรองมูลหนี้จัดชั้นสงสัยจะสูญไว้แล้วเต็มจำนวน ปัจจุบันบริษัทฯ
อยู่ระหว่างการดำเนินคดีกับลูกหนี้รายที่ถูกจัดชั้นสงสัยจะสูญดังกล่าว โดยบริษัทฯ
มีนโยบายจะตัดหนี้สูญต่อเมื่อคดีดังกล่าวถึงที่สุดแล้ว และลูกหนี้ไม่สามารถชำระหนี้ดังกล่าวได้

1.6 ความเสี่ยงทางด้านบุคลากร

บุคลากรถือเป็นปัจจัยสำคัญในการประกอบธุรกิจหลักทรัพย์ซึ่งเป็นธุรกิจการให้บริการประเภทหนึ่งโดยเฉพาะบุคลากรด้านการตลาด
วาณิชธนกิจ และวิเคราะห์หลักทรัพย์ ซึ่งการโยกย้ายบุคลากร
อาจส่งผลต่อความต่อเนื่องของการดำเนินงาน และผลการดำเนินงานของบริษัทฯ ได้

เพื่อป้องกันการโยกย้ายบุคลากร บริษัทฯ
จึงมีนโยบายในการพัฒนาและเพิ่มพูนความรู้ความสามารถของพนักงานในทุกระดับและสายงานเพื่อให้สามารถทดแทนกันได้ในกรณีที่มีการโยกย้ายบุคลากร
นอกจากนี้
การที่ตลาดหลักทรัพย์กำหนดนโยบายการกำหนดอัตราผลตอบแทนขั้นสูงสำหรับเจ้าหน้าที่การตลาด
เป็นอีกปัจจัยหนึ่งที่ช่วยลดความรุนแรงของปัญหาการโยกย้ายเจ้าหน้าที่การตลาด รวมทั้งบริษัทฯ
ยังจูงใจพนักงานด้วยการให้ผลตอบแทนที่เหมาะสมและสอดคล้องกับสภาวะตลาดในรูปแบบต่าง ๆ
เช่น เงินเดือน โบนัส สวัสดิการ การให้สิทธิซื้อหลักทรัพย์ของบริษัทฯ เป็นต้น
รวมไปจนถึงการดูแลที่ดีจากคณะผู้บริหารของบริษัทฯ
โดยมุ่งเน้นการเสริมสร้างความผูกพันของบุคลากรภายในองค์กรในการทำงานร่วมกันเป็นทีม
พร้อมกับมีแผนในการพัฒนาบุคลากรเพื่อให้เกิดความก้าวหน้าในอาชีพอย่างอย่างมั่นคง

1.7 ความเสี่ยงจากการขัดข้องของระบบคอมพิวเตอร์

ระบบคอมพิวเตอร์เป็นปัจจัยที่สำคัญอีกปัจจัยหนึ่งในการประกอบธุรกิจ
ซึ่งการขัดข้องหรือความผิดพลาดของระบบดังกล่าวจะส่งผลกระทบโดยตรงต่อการดำเนินงานและความน่าเชื่อถือของบริษัทฯ
ปัจจุบันบริษัทฯ ได้ใช้ระบบซอฟต์แวร์ Integrated Securities Brokerage Application
(ISBA) สำหรับธุรกิจนายหน้าซื้อขายหลักทรัพย์ ซึ่งเป็นระบบคอมพิวเตอร์หลักที่ใช้ในธุรกิจหลักทรัพย์
โดยระบบ ISBA ประกอบด้วยส่วนสำคัญได้แก่ ส่วนระบบ Front Office Integrated System
(FIS) ซึ่งเป็นระบบซื้อขายหลักทรัพย์แบบเรียลไทม์ (Real Time) รวมถึงระบบ iVIP
ซึ่งเป็นระบบที่รองรับสำหรับลูกค้า VIP โดยลูกค้าสามารถดูข้อมูลแบบ Real Time จากที่บ้าน
และระบบ iTrade
ที่ทำให้ลูกค้าสามารถส่งคำสั่งซื้อขายหลักทรัพย์ได้โดยการเชื่อมต่อผ่านระบบอินเตอร์เน็ต
และอีกส่วนเป็นระบบ Securities Back-Office Automation System (SBA)
ซึ่งเป็นระบบเกี่ยวกับการชำระราคาซื้อขายหลักทรัพย์ระหว่างลูกค้าและศูนย์รับฝากหลักทรัพย์
รวมทั้งประมวลผลและจัดการระบบข้อมูลต่างๆ เช่น วงเงินเครดิตของลูกค้า
รายงานอัตราส่วนเงินกองทุนสภาพคล่องสุทธิ เป็นต้น และยังมีระบบ Integrated Business
Solution (IBS) ซึ่งเป็นระบบบริหารจัดการด้านบัญชีและการเงินที่มีประสิทธิภาพ

บริษัทฯ ได้เล็งเห็นถึงความสำคัญของระบบคอมพิวเตอร์
จึงมีการปรับปรุงและเพิ่มประสิทธิภาพของระบบอย่างต่อเนื่อง
โดยได้เพิ่มประสิทธิภาพในการประมวลผลให้รวดเร็วมากยิ่งขึ้นและรองรับข้อมูลได้มากขึ้น
อีกทั้งยังเพิ่มระบบการสำรองในทุกด้านไม่ว่าจะเป็นการสำรองข้อมูล ระบบไฟฟ้า
ระบบเครือข่ายให้มีความปลอดภัยมากยิ่งขึ้นด้วย โดยนอกจากระบบสำรองข้อมูลที่สำนักงานใหญ่แล้ว
บริษัทฯ ได้จัดตั้งศูนย์สำรองข้อมูลที่สำนักแลนด์มาร์ค
ซึ่งจะสามารถใช้งานแทนระบบคอมพิวเตอร์ทุกระบบได้ทันทีในกรณีที่ระบบที่สำนักงานใหญ่ขัดข้อง ทั้งนี้
หากพิจารณาในแง่อัตรา Utilization rate ระบบคอมพิวเตอร์ของบริษัทฯ
มีการใช้งานอยู่ในระดับเพียงร้อยละ 40-50 ในปัจจุบัน
(ภายใต้ระดับการซื้อขายเฉลี่ยประมาณวันละ 40,000-50,000 ล้านบาท)
ซึ่งยังสามารถประมวลผลและรองรับข้อมูลได้อีกเป็นจำนวนมาก
สำหรับนโยบายการควบคุมปฏิบัติงานและการรักษาความปลอดภัยด้านเทคโนโลยีสารสนเทศ บริษัทฯ
ได้ปฏิบัติตามกฎเกณฑ์ของสำนักงาน ก.ล.ต. โดยเคร่งครัด

ในส่วนของสาขาต่างจังหวัด บริษัทฯ ได้ติดตั้งระบบคอมพิวเตอร์สำหรับสาขาและเช่าวงจร Leased
Line เป็นสายส่งข้อมูลหลักในการติดต่อกับสำนักงานใหญ่
ทำให้การส่งข้อมูลการซื้อขายหลักทรัพย์จากสาขามายังสำนักงานใหญ่รวดเร็วยิ่งขึ้น
พร้อมกับเช่าวงจรสำรองเพื่อติดต่อกับสำนักงานใหญ่โดยตรงหากระบบคอมพิวเตอร์สาขาเกิดขัดข้อง
ทำให้ความเสี่ยงในเรื่องการส่งข้อมูลระหว่างสำนักงานใหญ่กับสาขาลดลง อีกทั้งบริษัทฯ
ยังมีการจัดตั้งระบบไฟฟ้าสำรองในกรณีที่เกิดเหตุไฟฟ้าขัดข้อง

นอกจากนี้ บริษัทฯ
ยังมีการทดสอบระบบคอมพิวเตอร์เป็นประจำทุกสัปดาห์ในเรื่องการทำงานของระบบโดยรวม
โดยเฉพาะอย่างยิ่งเรื่องไฟฟ้าขัดข้อง อีกทั้งยังมีพนักงานจากบริษัทเจ้าของระบบมาตรวจสอบทุก 3
เดือน โดยตั้งแต่บริษัทฯ เปิดดำเนินงานมา บริษัทฯ ยังไม่มีเหตุขัดข้องเรื่องระบบดังกล่าว

ด้วยการพัฒนาระบบเทคโนโลยีสารสนเทศอย่างต่อเนื่อง
รวมทั้งการเลือกใช้เทคโนโลยีอย่างมีประสิทธิภาพ เพื่อการบริหารจัดการ การปฏิบัติงาน
และการบริการที่ดีที่สุดให้กับลูกค้า
ทำให้ความเสี่ยงที่เกิดจากความขัดข้องของระบบคอมพิวเตอร์จึงไม่เกิดขึ้น

1.8 ความเสี่ยงจากการที่ธุรกิจหลักทรัพย์เป็นธุรกิจที่อยู่ภายใต้กฎหมายและข้อกำหนดที่เข้มงวด รวมถึงข้อผิดพลาดในการประกอบธุรกิจ ซึ่งอาจส่งผลกระทบต่อผลการดำเนินงานและฐานะการเงินของบริษัทฯ

เนื่องจากธุรกิจหลักทรัพย์เป็นธุรกิจที่อยู่ภายใต้การควบคุมของกฎหมายและหน่วยงานต่าง ๆ เช่น
สำนักงาน ก.ล.ต. และตลาดหลักทรัพย์แห่งประเทศไทย ดังนั้น บริษัทฯ
จึงอาจได้รับผลกระทบจากการกำหนด และ/หรือ การเปลี่ยนแปลงหลักเกณฑ์นโยบาย
รวมทั้งมาตรการในการกำกับดูแลธุรกิจหลักทรัพย์ของภาครัฐหรือหน่วยงานที่กำกับดูแล นอกจากนี้
บริษัทฯ ยังอาจมีความเสี่ยงจากข้อผิดพลาดในการดำเนินธุรกิจในด้านต่างๆ เช่น
ความผิดพลาดในการปฏิบัติหน้าที่ของการเป็นที่ปรึกษาทางการเงิน
การไม่ปฏิบัติตามขั้นตอนในการรับคำสั่งซื้อขายหลักทรัพย์ของเจ้าหน้าที่การตลาด เป็นต้น
ซึ่งข้อผิดพลาดดังกล่าวอาจส่งผลกระทบต่อชื่อเสียงของบริษัทฯ และ/หรือพนักงานของบริษัทฯ
ถูกสั่งพักการให้บริการดังกล่าว หรือถูกเปรียบเทียบปรับจากหน่วยงานที่กำกับดูแล
ซึ่งอาจส่งผลถึงการดำเนินงานของบริษัทฯ ในที่สุด

อย่างไรก็ตาม บริษัทฯ มีนโยบายและมีฝ่ายตรวจสอบภายในและกำกับดูแลการปฏิบัติงาน
ที่จะควบคุมและดูแลให้พนักงานทุกระดับปฏิบัติตามข้อกำหนดและหลักเกณฑ์ต่างๆ
ของหน่วยงานที่กำกับดูแลอย่างเคร่งครัด และเมื่อมีการแก้ไขข้อกำหนด และ/หรือกฎเกณฑ์ต่างๆ
บริษัทฯ จะจัดให้มีการแจ้งประกาศ
กฎเกณฑ์ให้พนักงานที่เกี่ยวข้องทุกคนได้รับทราบอย่างทั่วถึงกันให้เป็นปัจจุบันทุกครั้ง

1.9 ความเสี่ยงจากการประกอบธุรกิจซื้อขายสัญญาซื้อขายล่วงหน้า

หลังจากได้รับอนุญาตจากสำนักงาน ก.ล.ต. เมื่อวันที่ 14 ตุลาคม 2548
ให้ประกอบธุรกิจซื้อขายสัญญาซื้อขายล่วงหน้า รวมทั้งมีคุณสมบัติครบในการเป็นสมาชิกของบริษัท
ตลาดอนุพันธ์ (ประเทศไทย) จำกัด (มหาชน) (Thailand Futures Exchange: TFEX)
และบริษัท สำนักหักบัญชี (ประเทศไทย) จำกัด (Thailand Clearing House: TCH) ในปี
2549 บริษัทฯ ยังได้ร่วมทำการทดสอบความพร้อมของระบบซื้อขายกับ บมจ.ตลาดอนุพันธ์
และสำนักหักบัญชีเป็นที่เรียบร้อย
และอยู่ระหว่างรอการเข้าตรวจเพื่อประเมินความพร้อมในการดำเนินธุรกิจจากสำนักงาน ก.ล.ต.
ซึ่งคาดการณ์ว่าจะสามารถเปิดดำเนินการธุรกรรมซื้อขายตราสารอนุพันธ์ SET 50 Future และ
SET 50 Index Option ภายในครึ่งปีแรกของปี 2550

ผลจากการเปิดดำเนินธุรกิจซื้อขายตราสารอนุพันธ์ในปี 2549
นักลงทุนให้ความสนใจสูงกว่าเป้าหมายที่ตลาดอนุพันธ์คาดการณ์ไว้ถึงร้อยละ 20 โดยมีสถานะคงค้าง
(Open interest) ของฟิวเจอร์สทุกๆ อายุรวมกัน ณ วันที่ 28 ธันวาคม 2549 เท่ากับ 7,416
สัญญา ซึ่งจากการที่บริษัทฯ
สูญเสียโอกาสจากการดำเนินธุรกิจซื้อขายตราสารอนุพันธ์ตามแผนงานที่กำหนดไว้ทำให้สูญเสียโอกาสในการสร้างฐานลูกค้าและรายได้ค่านายหน้า
(Commission) ในปีที่ผ่านมา รวมทั้งขาดความชำนาญในขั้นตอนการปฏิบัติงาน
ซึ่งอาจทำให้มีโอกาสเกิดความเสี่ยงจากการปฏิบัติงานไม่ถูกต้องและมีข้อผิดพลาดเมื่อมีการดำเนินธุรกรรมจริง
เนื่องจากต้องให้บริการสินค้า 2 ประเภทพร้อมกัน (SET 50 Future และ SET 50 Index
Option)

ทั้งนี้การซื้อขายสัญญาตราสารอนุพันธ์จะมีความเสี่ยงจากความผันผวนของราคา
และความซับซ้อนของลักษณะสินค้าอยู่มาก อย่างไรก็ตาม บริษัทฯ
ได้กำหนดขั้นตอนการบริหารความเสี่ยงที่รัดกุม
เพื่อควบคุมความเสี่ยงในการซื้อขายสัญญาตราสารอนุพันธ์ ซึ่งรวมถึงการกำหนดการวางเงินประกัน
(Margin) ให้เพียงพอก่อนส่งคำสั่งซื้อขายสัญญาตราสารอนุพันธ์ของลูกค้ารายย่อย นอกจากนี้
บริษัทฯ ได้เตรียมแผนงานที่จะสร้างความรู้
ความเข้าใจและความชำนาญในการให้บริการในสินค้าตราสารอนุพันธ์ทั้ง 2
ประเภทให้กับบุคคลากรของบริษัทฯ อย่างต่อเนื่อง บริษัทฯ จึงเชื่อมั่นว่าบริษัทฯ
มีความพร้อมที่จะให้บริการซื้อขายตราสารอนุพันธ์และเสนอบริการที่น่าพอใจแก่ลูกค้าได้